**Predkladacia správa**

Správa o stave ochrany osobných údajov za roky 2013 a 2014 sa predkladá na základe § 46 ods. 1 písm. t) zákona č. 122/2013 Z. z. o ochrane osobných údajov a o zmene a doplnení niektorých zákonov, podľa ktorého Úrad na ochranu osobných údajov Slovenskej republiky (ďalej len „úrad“) pri výkone dozoru nad ochranou osobných údajov predkladá Národnej rade Slovenskej republiky správu o stave ochrany osobných údajov najmenej raz za dva roky (ďalej len „správa“).

Správa je v poradí deviatou správou o stave ochrany osobných údajov v Slovenskej republike vydávanou od 1. marca 1998, kedy sa vtedy platným zákonom č. 52/1998 Z. z. o ochrane osobných údajov v informačných systémoch zaviedla povinnosť vypracovávať správy.

Hlavným cieľom správy je poskytnúť prehľad o stave ochrany osobných údajov v Slovenskej republike v kontexte úloh, ktoré úrad pri výkone dozoru nad ochranou osobných údajov podľa zákona č. 428/2002 Z. z. o ochrane osobných údajov v znení neskorších predpisov a novoprijatého zákona č. 122/2013 Z. z. o ochrane osobných údajov a o zmene a doplnení niektorých zákonov v znení zákona 84/2014 Z. z. v rokoch 2013 a 2014 plnil.

Správa bude po prerokovaní v Národnej rade Slovenskej republiky zverejnená na webovom sídle úradu a zároveň poskytnutá elektronickým a tlačovým médiám ako aj verejnosti.

Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.